金像獎2024︱余香凝封后不計片酬高低 姜大衞笑指刀鋒:未生鏽㗎
香港年度影壇盛事「第42屆香港電影金像獎」頒獎典禮昨日(14日)舉行,一共頒發19項大獎。其中最觸目的四項演技大獎中,《白日之下》團隊的余香凝、姜大衞與梁雍婷分別奪得「最佳女主角」、「最佳男配角」及「最佳女配角」獎。典禮結束後,《白日之下》團隊舉行慶功宴,三位得獎演員齊集與台前幕後團隊分享得獎喜悅,亦於宴上接受傳媒訪問。
Jennifer余香凝、姜大衞與梁雍婷接受訪問期間,提到余香凝獲得「最佳女主角」後於台上感謝女兒的支持,余香凝笑言:「聽日瞓醒嘅時候就將條片畀佢睇,媽咪多謝妳啊!(典禮前女兒有鼓勵?)我臨出門口,佢有同我講加油、錫我一啖!(借獎座讓女兒扮影后?)太重喇,佢會擰唔起,不過我會同佢講呢個獎對媽咪嚟講好有意義,代表咗一個夢想!(與老公追多個小朋友?)都夠喇,其實有一仔一女都好圓滿!」
至於老公一直的支持,余香凝亦再度表達感謝:「每一個角色、每一個試鏡,就算而家準備嘅新角色,佢都每一晚同我背劇本、讀對白,所以非常多謝老公支持我!(有冇恰眼瞓?)見到佢個樣好攰,但係我係咁話再嚟多次!」而榮封影后之後,期待的片酬增長,Jennifer表示:「我諗任何一個演員得獎都同片酬冇關,因為大家都知道香港製作電影成本都唔高,最緊要劇本行先,就算片酬唔高都會做!」而獲頒「最佳女配角」的梁雍婷下個目標會否挑戰影后,梁雍婷笑言:「下一個目標係迎接下一個角色,冇諗到咁遠嘅!」
姜大衞獲得「最佳男配角」後,在台上表達對太太李琳琳的感謝,John哥再分享指:「因為今年啱啱好係我同太太結婚50週年,我本來真係想請好多朋友一齊慶祝下,但係佢話唔好、驚辛苦又麻煩到啲朋友。忽然間醒起不如送呢個獎畀佢,係突然間醒起嘅!」至於與太太對自己得獎反應,姜大衞笑言:「個獎係佢嘅、唔係我嘅!」
姜大衞於訪問中,亦提到與弟弟爾冬陞未來合作的可能性。對於電影,姜大衞表示兄弟之間甚少談論:「我哋好少,因為大家嘅諗法都唔同,大家都係演員、大家都係導演、但係諗法唔同,可以傾下時下嘅電影應該點,但好少傾你拍咩、我拍咩。(三兄弟拍一部戲?)邊有人睇呀?(梁雍婷:我睇!我睇!)得我哋幾個睇!好難嘅,睇緣份啦!(把刀冇生鏽?)你話呢?未生鏽㗎!你話鋒唔鋒利?」